b"\n_START_ARTICLE_\nThomas Cech\n_START_SECTION_\nBiografia\n_START_PARAGRAPH_\nVa n\xc3\xa9ixer el 8 de desembre de 1947 a la ciutat de Chicago, situada a l'estat nord-americ\xc3\xa0 d'Illinois. De ben petit la seva fam\xc3\xadlia es trasllad\xc3\xa0 a la ciutat d'Iowa, situada a l'estat del mateix nom. Va estudiar qu\xc3\xadmica al Grinnell College, on es gradu\xc3\xa0 el 1970, i posteriorment realitz\xc3\xa0 el seu doctorat a la Universitat de Berkeley l'any 1975. Aquell mateix any entr\xc3\xa0 a treballar a l'Institut Tecnol\xc3\xb2gic de Massachusetts, i el 1978 fou nomenat professor de qu\xc3\xadmica i bioqu\xc3\xadmica a la Universitat de Colorado.\n_START_SECTION_\nRecerca cient\xc3\xadfica\n_START_PARAGRAPH_\nL'\xc3\xa0rea principal de la recerca de Thomas Cech \xc3\xa9s la del proc\xc3\xa9s de transcripci\xc3\xb3 gen\xc3\xa8tica del nucli de les c\xc3\xa8l\xc2\xb7lules, observant com el codi gen\xc3\xa8tic de l'ADN es transcriu en ARN. En col\xc2\xb7laboraci\xc3\xb3 amb Sidney Altman va descobrir que per aconseguir la uni\xc3\xb3 de fragments d'ARN era necessari la pres\xc3\xa8ncia del nucle\xc3\xb2sid, component b\xc3\xa0sic de l'ARN, sense la necessitat de ser-hi present qualsevol altra activitat catal\xc3\xadtica._NEWLINE_L'any 1989 fou guardonat, juntament amb Sidney Altman, amb el Premi Nobel de Qu\xc3\xadmica pels descobriments dels processos qu\xc3\xadmics de propietats catalitzadores de l'\xc3\xa0cid Ribonucleic."